É mod ǎ diŋ ayə́gé a diŋ bətə́bə́gá, é mod ǎ bɛn miǹkɔ́ŋan a nə akúd. 2M̀bəmbə mod a dudu mvam Ǹtondôbə, m̀bə̂ mod a dudu eyɔg dzíé ábə Zambá. 3Mod á sə́ kig yə́m ai bəbə̂ bə́ mam, dzóm é sə́ kig fə́ŋəle sósōō mod. 4M̀vəmvám mīníngá ó nə ǹtóm kúm ńnóm wōē, m̀bə̂ miníngá á nə akǎŋ bivɛ̌s. 5Miǹyián mí sósōō mod mí nə́ tə́tə̄lə́, mvól m̀bə̂ mod e nə hə mədugán. 6Anyu bəbə̂ bə́ bod á nə olám məkǐ, anyu bəsósōō bə́ bod lâkode bɔ́. 7Ǹnyie anə́ báku á sí, bəbə̂ bə́ bod təgě fə ai ndɔ́ŋ, ndá m̀bəmbə mod e yə́mə̄ á kpím. 8Bângə́me m̀fəfə́g mod, akúd mod, bâbyandi dɔ́. 9M̀fí ó nə̄ nâ ó bɔ zəzə mod o bələ́ étūgā dzyá, a lodo anə́ wabɔ engúŋ, həda təge ai é dzóm wādí. 10Sósōō mod a yəm tɔ məyáŋan bíyə́m byé, m̀bə̂ mod a nə hə ngɛ́d vɔs ai miǹya míé mísə. 11Ényɔ́ á syé áfūb díé a yi bi ábuí bidí, ényɔ́ a toŋ biyə́yə̄m a dzə́man ai fəg. 12M̀bə̂ mod a timbi á mə̄lám mīńtótóm, sósōō mod a yə́mə á kpím.